**Jens William Ægidius Elling** (også **Aegidus** eller **Aegidius**) (født 26. juli 1861 i Kristiania, død 27. mai 1949 samme sted) var en norsk maskintekniker, kjent som oppfinneren av den moderne gassturbin.

Etter eksamen i maskinteknikk fra Kristiania tekniske skole i 1881 fortsatte han arbeidet med gassturbiner som han hadde startet i studietiden, og fikk innvilget sitt første patent den 31. oktober 1884. Fra 1885 til 1902 var han tilsatt ved ymse verksteder som lagde dampmaskiner. Det var Christiania Maskinverksted, Heggholmen Skipsverft og Torskog Mekaniske Verksted i Sverige. Fra 1896 var han disponent for Porsgrund Mekaniske Verksteder.

Samtidig fortsatte han utviklingen av sin gassturbin og reiste i Europa for å studere lignende arbeider. I 1903 hadde han ferdig den første turbin som leverte mer kraft enn den forbrukte. Denne turbinen leverte et kraftoverskudd på 11 hestekrefter. 
I 1904 startet han firmaet *A/S Elling Compressor Co.* og i 1907 *A/S Rotation* som var et verksted. En forbedret prototype fra 1912 hadde turbinen og kompressoren i serie, slik som det etterhvert ble vanlig. Begge er utstilt på Norsk Teknisk Museum i Oslo. Det var den gang få materialer som tålte de høye temperaturene som var nødvendige for å oppnå stor virkningsgrad. Hans turbin fra 1903 tålte temperaturer opp til 400° celsius, men Elling innså at bedre materialer måtte til.

En videreføring av gassturbinen fra 1903 ble laget for Christiania Seildugsfabrik i 1906. I dag utstilt ved Norsk Teknisk Museum. Foto: Ukjent 
Fra 1910 til 1921 jobbet han på Myrens Verksted. I 1923 patenterte han «Ellings gassturbin» og etablerte firmaet *Ellings Gasturbin* i 1925. Han lykkes ikke med å få norsk industri interessert, og de første vellykkede forsøk med jetmotor i fly skjedde i Frankrike og Storbritannia i tiden rett før 1930, mest kjent her er Frank Whittle (1907–1996). Elling mottok en sølvmedalje fra Polyteknisk forening i 1936 for avhandlingen «turbomaskiner». Under den andre verdenskrig holdt han teknologien skjult for tyskerne. 

Han var sønn av Andreas Schaft Elling (1819–1872) og Pauline Bangsboe (1826–1905). Selv ble han gift med den svenske Olga Helena Petterson (1869–1921). Ægidius som også var musikalsk og kunstnerisk begavet, var bror av musiker og komponist Catharinus Elling (1858–1942)

Utgivelser
----------

* Ægidius Elling (1914). *Billig opvarmning: veiledning i at behandle magasinovner økonomisk og letvint*. Aschehoug forlag.

Referanser
----------

1. ↑   Norsk biografisk leksikon, oppført som Jens William Ægidius Elling, Norsk biografisk leksikon ID Ægidius\_Elling, besøkt 9. oktober 2017[Hentet fra Wikidata]
2. ↑   nbl.snl.no, besøkt 27. april 2019[Hentet fra Wikidata]
3. ↑  Ifølge professor i forbrenning Dag Johnson (1909–2002) sin biografiske artikkel Ægidius Elling i Norsk biografisk leksikon.
4. ↑  *Ægidius Elling — jetmotorens far hyldes* i Aftenposten den 13. mars 1959.
5. ↑  Konas dødsår fra notisen *Dødsfald* i Aftenposten den 20. juli 1921.
6. ↑  *Norsk ingeniør var turbopionér* i Aftenposten den 23. mars 1981.

Eksterne lenker
---------------

* (en) Aegidius Elling – kategori av bilder, video eller lyd på Commons Rediger på Wikidata
* Norsk Teknisk Museums biografi om Elling
* Ægidius Elling – Gassturbinens far

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Encyclopædia Britannica **·** Prabook **·** Historisk befolkningsregister **·** BIBSYS **·** VIAF
 |